Нефела

Нефѐла е село в Северозападна България, област Враца, община Враца. Има 522 жители според преброяването от 01 февруари 2011 г. Селото е присъединено към общинския център Враца с решение на МС (13.02.2013), но решението за присъединяване е отменено от ВАС (26.03.2013).

География 
Отстои на 4 км северозападно от центъра на Враца. Релефът е равнинно-хълмист, със средна надморска височина около 290 м. Климатът в района е умереноконтинентален, през зимата средната температура е около -2 °C, а през лятото – около 23 °C.

Землището на село Нефела има площ от 8200 дка. Граничи на юг с Кулата и Бистрец (квартали на Враца), на запад – със с. Мало Бабино и с. Власатица, на север – със с. Лиляче.

Селото е благоустроено, има добре уредена инфраструктура, вкл. пълна електрификация, водоснабдителна система, телефонизация, интернет и кабелна телевизия.

Население: 1860 г. – 20 домакинства чисти българи, 1910 г. – 335 жители, 1926 г. – 462 ж., 1934 г. – 548 ж., 1946 г. – 501 ж., 1965 г. – 489 ж., 1985 г. – 472 ж., 1992 г. – 530 ж., 2011 г. – 522 жители.

История 
Разположено е на малък полегат склон до голям извор, който до заселването му се е наричал Нефела. Името е от гръцката дума нехелос (със заместване на интервокалното Х с Ф) и означава нехубаво, лошо, а за извора, че има лоша за пиене вода. Наистина хората в селото в миналото боледуват от бъбречни болести и умират от нефрит. След водоснабдяването на селото с вода от други места болестта изчезва.

В землището му има голям тракийски некропол с огромни тракийски надгробни могили, но те все още не са проучени. В местността Гарванско полье (или Гарванград) има останки от голямо тракийско селище и тюрзис дворец на знатен тракийски земевладелски род, владял целия район дълги години, а мъжете на този род са заслужили като конници офицери във войската на трибалския цар.

Загиналите на война знатни от това селище са погребвани в гробници-могили, които са издигнати в редица от запад към изток край стария тракийски път през Врачанското поле. Те са наброявали повече от 35, само в землището на Нефела са 15. В района на днешна Враца са били над 30, но вече са разрушени. В такава могила, наричана Могиланска, през 1965 г. са разкрити 3 каменни гробници на тракийски аристократи, загинали през 5 век пр. Хр., и е намерено прочутото Врачанско тракийско съкровище.

Днешното с. Нефела е основано върху западния дял на землището на българското средновековно с. Сениче. След обезлюдяването на Сениче в началото на XIX в. преселници от селата Осиково и Горно и Долно Озирово основават върху неговото землище друго селище, което нарекли Ново село. То се намира източно от днешното Нефела в местността Новоселска стубла. Скоро след това жителите му го изоставят. Едни от тях се установяват във Враца, други – в Българска Бела и Мало Бабино, а трети – около кулата на турски чифликчия и основават днешното село Кулата.

Четвърти от новоселчените се заселват около извора, наречен Нефела, близо до Алибеговата бахча. Те основали село, което нарекли с името на извора Нефела. Родовете-основатели са: Гининци, Гуновци, Кацовци (всички от Горно Озирово) и Геновци, Кръжлеовци и Ланджовци (всички от Долно Озирово). От с. Осиково са родовете Босаците, Гьоргьовци, Марковци, Цековци и Янювци. Скоро от с. Мало Бабино се завръщат Диковци, а от с. Българска Бела – Кацамунци и Якимовци. Сетне от обезлюденото с. Патлейна там се преселват Катьре и Копаняре.

През 1860 г. новозаселеното село Нефела наброява 20 домакинства чисти българи (ДБИ, т. I, с. 153). След Освобождението от с. Еленов дол дошли Тотовци, а от с. Осиково – Богдановци. Поради икономически причини още в средата на XIX в. се изселили няколко семейства. Едни отишли в с. Бокиловци, Берковско, а други – в селата Пудрия и Сираково. В с. Бокиловци те се наричат Генчовци и днес наброяват около 30 къщи (Д. Михайлова, Местните имена в Берковско – С., 1986, с. 11).

Първото училище в с. Нефела е открито през 1874 г. и пръв учител е бил поп Дамян от Враца. През 1900 г. в нефелското училище е учителствал Иван Ценов от Враца, по-късно световноизвестен математик, професор и академик. Читалище „Христо Ботев“ е основано през 1935 г.

В селото е проведено допитване, на което преобладаващата част от гласувалите се изказват за присъединяването му към Враца. Въз основа на предложение от Врачанския общински съвет е взето решение за присъединяването му от Министерския съвет на 13 февруари 2013 г.. Решението на МС атакува кметът на община Враца Николай Иванов, жалба внася и кметът на кметство Нефела Радослав Котов. Върховният административен съд с определение 3174 от 26.03.2013 г. отменя решението на МС за присъединяване на село Нефела към Враца.

Редовни събития 
Съборът на селището се отбелязва на 27 октомври или последната неделя на същия месец.

Други 
Връзката на селото с града се осъществява посредством автобусна линия 7.

Източници 

Села в област Враца
Населени места в община Враца